  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Сарапулын сюрес люкетъёсты тупатъянэз 2023-тӥ ар понна быдтӥзы. Ужъёсты «Кышкыттэм ӟечлыко сюресъёс» («Безопасные качественные дороги») йӧскалык ӵектос улсын нуизы. Со сярысь элькун тӧролэн но кивалтэтлэн пресс-службазы ивортӥз. Раскольников нимо урамлэсь куинь люкетсэ выльдӥзы: Трактовой урамысен Седельников нимо урамозь, Горкий нимо ульча дорысен Гагарин нимо ульчаозь, Пролетарской урам дорысен Дубровской урам дорозь. Карын улӥсьёс верамъя, сюрес кемалась урод луэмын ни, урам кузя асфальт пуксемын но пильылӥськемын, питыран пытьыосын вал. « Та сюрес быдэс кар пыртӥ ортче, исторической шорыз луэ. Озьы ик со Яромаскае, Нечкиное но Ижкаре нуэ. <…> Кӧня кар улэ ни, со котьку вал, вань но азьланяз но луоз. Куке но татын воргоронъслы монастырь вал, нош али Сарапулын улӥсьёс но куноос татчы смотровой площадкае – Урал гурезе - ветло. Со тужгес но ӝужыт инты луэ, кытысен котыр 10 иськемозь адӟиське. Соин ик ужъёсты ӟеч быдэстыны кулэ вал, сюрес карлэн тусыз мед луоз шуыса » Андрей Шихарев, Сарапуллэн тӧроезлэн воштӥсез Сюреслэсь вуж шобыретсэ утялтӥзы, интыен инъетсэ выльдӥзы, выль асфальтобетон кык сӥен вӧлдӥзы, сюрес дуръёсты кисьтӥзы но юнматӥзы, мукет сюресъёсы кожонъёсы тупатъязы. Материалъёс но вӧлдэм шобыретъёс эскерон пыр ортчизы. Сюрэслэн вылтусыз ӵошкыт ӧвӧл, соин сэрен вуэз нуон сӧзнэтэз радъянъя рос-прос ужъёсты быдэстӥзы. Озьы ик пыдын ветлон сюресъёсты тупатъязы, кулэ интыосы кенер пуктӥзы, дугдылонниосты выльдӥзы. Йӧскалык ӵектосъя Сарапулын оглом 21,3 иськем мында 30 сюрес люкетъёсты тупатӥзы ни. 2024-тӥ арын ужъсты азьланьтозы. Чакланъёсын Мечников нимо но Полевой урамъёсты, Сарапуллы 200 ар площадез выльдон.  Тодэ вайытом, йӧскалык ӵектос улсын озьы ик Можгаын но Воткаын сюресъёсты тупатъянэз туэ понна йылпумъязы. Тегъёс: сюресъёс тупатъянужъёс йӧскалыкӵектосъёс Сарапул Удмуртия  